Dôvodová správa 

Všeobecná časť

Problematika hluku a vibrácií už dlhodobo patrí k najzávažnejším problematikám životného a pracovného prostredia. V Slovenskej republike je v súčasnosti riešená predovšetkým vyhláškou Ministerstva zdravotníctva SSR č. 14/1977 Zb. o ochrane zdravia pred nepriaznivými účinkami hluku a vibrácií, ktorá upravuje požiadavky na ochranu zdravia vrátane spôsobov merania a hodnotenia hluku v životnom a pracovnom prostredí, ako aj meranie a hodnotenie hluku z leteckej prevádzky.
Základná úprava na úseku ochrany zdravia pred nepriaznivými účinkami hluku a vibrácií sa nachádza v §13n návrhu zákona, ktorým sa mení a dopĺňa zákon NR SR č. 272/1994 Z.z. o ochrane zdravia ľudí v znení neskorších predpisov. Spolu s predkladaným návrhom nariadenia vlády SR bude predstavovať komplexné riešenie tejto problematiky v súlade s najnovšími poznatkami ako aj požiadavkami Európskej únie.
V predkladanom návrhu nariadenia vlády sa upravujú v nadväznosti na zákonnú úpravu a v súlade so smernicou Rady 86/188/EHS najvyššie prípustné hodnoty hluku na pracovisku a požiadavky na hodnotenie a meranie hluku.  Pretože súčasná právna úprava upravuje  problematiku hluku a vibrácií komplexne, t.j. v životnom i pracovnom prostredí, Ministerstvo zdravotníctva Slovenskej republiky zvolilo obdobný prístup aj pri príprave nariadenia vlády plne rešpektujúc úpravu obsiahnutú v smernici Rady 86/188/EHS.
Navrhovaná právna úprava je v súlade s Ústavou Slovenskej republiky a so zákonom NR SR č. 272/1994 Z.z. o ochrane zdravia ľudí v znení neskorších predpisov.
Navrhovaná právna úprava je v súlade so smernicou Rady  86/188/EHS zo dňa 12. mája 1986 o ochrane pracovníkov pred rizikami spojenými s expozíciou hluku pri práci.
Návrh nariadenia vlády nemá finančný, ekonomický a environmentálny vplyv, ani vplyv na zamestnanosť. Ministerstvo financií SR listom č. 18025/2001-81 zo dňa 25.10.2001 zobralo na vedomie, že navrhovaná právna úprava nezakladá zvýšené nároky na štátny rozpočet a nebude mať vplyv na zamestnanosť ani na tvorbu pracovných miest.
Návrh nariadenia vlády bol predložený Rade hospodárskej a sociálnej dohody Slovenskej republiky dňa 23. novembra 2001; do času predloženia nebol prerokovaný Radou hospodárskej a sociálnej dohody Slovenskej. republiky.

Doložka zlučiteľnosti
návrhu nariadenia vlády s právom Európskej únie

1.	Navrhovateľ nariadenia vlády: Ministerstvo zdravotníctva Slovenskej republiky

2.	Názov návrhu nariadenia vlády: Návrh nariadenia vlády Slovenskej republiky o ochrane zdravia pred hlukom a vibráciami

3. 	V práve Európskej únie je problematika návrhu upravená:
a)	v čl. 137 Zmluvy o založení Európskych spoločenstiev v jej amsterdamskom znení,
b)	v čl. 3 a 11 Európskej sociálnej charty,
c)	smernicou Rady 80/1107/EHS z 27. novembra 1980 o ochrane pracovníkov pred chemickými a biologickými faktormi a škodlivými látkami,
d)	smernicou Rady 86/188/EHS z 12. mája 1986 o ochrane pracovníkov pred rizikami súvisiacimi s expozíciou hluku pri práci. 

4.	Návrh nariadenia vlády svojou problematikou
a)	patrí medzi prioritné oblasti aproximácie práva obsiahnuté v čl. 70 Európskej dohody o pridružení a screeningu – 13. kapitola, časť 13.11 – Bezpečnosť a ochrana zdravia pri práci,
b)	patrí medzi „Prioritné úlohy vlády Slovenskej republiky  vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 8.11.2000“.

5.	Charakteristika právnych noriem Európskej únie, ktorými je upravená problematika návrhu nariadenia vlády:
a)	Prostredníctvom čl. 137 Zmluvy o založení Európskych spoločenstiev v jej amsterdamskom znení Spoločenstvo podporuje a dopĺňa činnosť členských štátov v oblastiach, ktoré sa týkajú zlepšenia najmä pracovného prostredia na ochranu zdravia a bezpečnosti pracovníkov, pracovných podmienok a informovanosti pracovníkov a porád s pracovníkmi a súčasne umožňuje Rade smernicami stanoviť minimálne požiadavky s prihliadnutím na podmienky a technické pravidlá existujúce v členských štátoch.
b)	Európska sociálna charta v čl. 3 zakotvuje právo na bezpečné a zdravé pracovné podmienky a v čl. 11 právo na ochranu zdravia,
c)	Smernica Rady 80/1107/EHS z  27. novembra 1980 o ochrane pracovníkov pred chemickými a biologickými faktormi a škodlivými látkami je tzv. rámcovou smernicou, na ktorej základe bola vydaná smernica Rady 86/188/EHS. Upravuje ochranu zamestnancov pred rizikami poškodenia zdravia, ktoré vyplývajú z možnej expozície chemickým, fyzikálnym a biologickým faktorom pri práci vrátane účinnej prevencie uvedených rizík. 
d)	Smernica Rady 86/188/EHS z 12. mája 1986 upravuje opatrenia na ochranu zamestnancov pred účinkami hluku v pracovnom prostredí. Ustanovuje limitné hodnoty hluku, spôsob merania a hodnotenia hluku, opatrenia na znižovanie hluku, požiadavky na osobnú ochranu a kontrolu zamestnancov.

6.  	Vyjadrenie stupňa kompatibility s právnymi normami Európskej únie:
Vydaním nariadenia vlády sa dosiahne úplná zhoda s právnymi normami Európskej únie uvedenými v bode 3. 

. 

. 

Osobitná časť

K § 1
Pretože hluk a vibrácie sa často vyskytujú spoločne a faktory pracovného prostredia môžu vplývať aj na životné prostredie,  nariadenie vlády rieši problematiku hluku a vibrácií v životnom prostredí a pracovnom prostredí komplexne, pričom sa dôraz kladie na predchádzanie rizikám v súvislosti s vystavením hluku a vibráciám.

K § 2
	Ustanovujú sa najvyššie prípustné hodnoty hluku a vibrácií, ktoré sú podrobne rozpracované v prílohe. Oproti súčasnej právnej úprave návrh nariadenia ustanovuje odchylným spôsobom najvyššie prípustné hodnoty v životnom a pracovnom prostredí, napr. navrhuje sa zníženie najvyšších prípustných hodnôt pre duševné práce o 5 dB v súlade s odporúčaniami medzinárodných noriem a technickým pokrokom v oblasti technického vybavenia na pracoviskách, ktoré umožňujú dosahovať priaznivejšie hlukové pomery.

K § 3
Novým spôsobom sa upravuje aj meranie a hodnotenie hluku a vibrácií. Pri meraní a hodnotení hluku a vibrácií sa postupuje podľa slovenských technických noriem. Podrobná úprava je obsiahnutá v celom rade slovenských technických noriem  (napr. STN ISO 1996 Akustika. Popis a meranie hluku prostredia, STN ISO 1999 Akustika. Stanovenie expozície hluku na pracovisku a posúdenie zhoršenia sluchu vplyvom hluku, STN ISO 9612:1997 Akustika. Pokyny na meranie a hodnotenie hlukovej expozície v pracovnom prostredí, STN ISO 5348:1987  Vibrácie a rázy. Mechanické pripevnenie akcelerometrom, STN ISO 5349:1986 Mechanické vibrácie. Pokyny na meranie a hodnotenie vibrácií prenášaných na ruky exponovanej osoby, STN ISO 2631-1:1997 Hodnotenie expozície človeka vystaveného celkovým vibráciám. Časť 1: Všeobecné požiadavky, STN ISO 2631-2 Hodnotenie expozície človeka vystaveného celkovým vibráciám. Časť 2: Neprerušované vibrácie a rázy v budovách (1 až 80 Hz), STN ISO 2631-3 Hodnotenie expozície človeka vystaveného celkovým vibráciám. Časť 3: Hodnotenie expozície celkovými vibráciami, os z, v kmitočtovom rozsahu 0,1 až 0,63 Hz, STN ISO 8041:1990 Vibrácie pôsobiace na človeka. – meracie prístroje, STN ISO 7196:1997 Akustika. Frekvenčná váhová funkcia na meranie infrazvuku).
Ak na pracovisku možno predpokladať rovnakú hladinu hluku, možno nahradiť normalizovanú hladinu hlukovej osobnej expozície nameranú pri uchu zamestnanca normalizovanou hladinou expozície nameranou na pracovisku.
Zamestnancom, resp. ich zástupcom sa umožňuje účasť na meraní za predpokladu, že svojim správaním nebudú ovplyvňovať (skreslovať) výsledky merania.

K § 4
	Dôležitou súčasťou opatrení na ochranu zamestnancov pred hlukom a vibráciami je vedenie záznamov o vystavení zamestnancov týmto faktorom. Návrh nariadenia vlády ustanovuje náležitosti týchto záznamov, ktoré je zamestnávateľ povinný viesť podľa zákona NR SR č. 272/1994 Z.z. u zamestnancov vykonávajúcich rizikové práce.

K § 5
Zrušujú sa všeobecne záväzné právne predpisy v oblasti ochrany zdravia pred účinkami hluku a vibrácií, ktoré sú nahradené navrhovanou právnou úpravou.

K § 6
Navrhovaná účinnosť 1. januára 2002 nadväzuje na uznesenie vlády Slovenskej republiky č. 703 z 18. júla 2001 k monitoru plnenia Prioritných úloh vlády Slovenskej republiky, bod B.86.